Etelä-Karjalan hyvinvointialue luopuu ikäihmisten vapaaehtoistoiminnan koordinoinnista

Etelä-Karjalan hyvinvointialue luopuu ikääntyneiden vapaaehtoistoiminnan koordinoinnista keväällä 2025. Jatkossa vapaaehtoistoimintaa järjestävät ensisijaisesti järjestöt ja seurakunnat. Muutoksen taustalla on laaja yhteistyöprosessi, jossa hyvinvointialue, kunnat ja järjestöt ovat yhdessä tarkastelleet vapaaehtoistoiminnan rakenteita ja tukimuotoja.

- Vapaaehtoistoiminta kuuluu järjestöjen ydintehtäviin, ei hyvinvointialueen lakisääteisiin velvoitteisiin. Järjestöjen rahoitus on lisäksi valtakunnallisesti murroksessa, joten on tärkeää miettiä minkälaisen roolin hyvinvointialue vapaaehtoistoiminnan koordinoinnissa ottaa, kertoo hyvinvointialueen vapaaehtoistoiminnan koordinaattori Riia Karels.

Ikääntyneet saavat edelleen vapaaehtoisten tukea

Etelä-Karjalan hyvinvointialueen rekisterissä on noin 90 vapaaehtoista, jotka auttavat ikäihmisiä muun muassa ulkoiluystävinä, saattajina, juttukavereina ja digituen tarjoajina.

Palvelujen sujuva jatkuminen varmistetaan tiiviissä yhteistyössä vapaaehtoistoimintaa järjestävien tahojen kanssa. Asiakkaita ja vapaaehtoisia on jo tiedotettu muutoksesta ja ikääntyneisiin ollaan yhteydessä myös henkilökohtaisesti.

-Kartoitamme parhaillaan, kuinka moni nykyisistä vapaaehtoisistamme haluaa jatkaa arvokasta työtään. Osa on jo ilmoittanut jatkavansa itsenäisesti naapuriapuna, toiset haluavat toimia järjestöjen kautta, ja osa pohtii vielä vaihtoehtojaan, kertoo Karels.

Yhteistyö järjestöjen ja seurakuntien kanssa tiivistyy

Hyvinvointialueen rooli vapaaehtoistoiminnassa muuttuu. Vapaaehtoistoiminnan kehittämistä tuetaan tulevaisuudessa yhteistyöverkostojen avulla, ja hyvinvointialueen koordinointirooli säilytetään, vaikka omia vapaaehtoistoimintoja ei enää ylläpidetä.

-Vapaaehtoistoiminnan kenttä on hajanaista eivätkä halukkaat vapaaehtoiset aina tiedä, minne ilmoittautua, eivätkä ihmiset tiedä mistä hakea apua. Ekhvan uuden roolin myötä tähän saadaan toivottavasti parannus, kertoo Karels.

Lisäksi muutos mahdollistaa sen, että vapaaehtoistoiminnan tarjoamat palvelut voidaan liittää entistä paremmin osaksi asiakkaiden arkea sekä hoito- ja palvelupolkuja. Samalla toiminta laajenee palvelemaan monipuolisemmin eri ikä- ja asukasryhmiä.

Lisätietoja:

Riia Karels, vapaaehtoistoiminnan koordinaattori, p. 040 139 0366, riia.karels@ehkhva.fi
Aija Rautio, hyvinvoinnin ja terveyden edistämisen päällikkö, p. 044 791 4833